Det er egentlig noget, de fleste lærer allerede som børn: Gå aldrig fra et tændt stearinlys. Det kan være farligt. Ikke desto mindre var det præcis, hvad en 21-årig kvinde gjorde sent søndag aften. Desværre væltede stearinlyset og startede en brand i kvindens lejlighed på Østerbro 50A. Det fortæller vagtchef ved Nordjyllands Politi, Karsten Højrup Kristensen. - Det var en ret voldsom brand, som har ødelagt både stuen og kvindens møbler. Den sendte også en voldsom masse røg ud i opgangen, og det fik altså nogle andre beboere i ejendommen til at slå alarm, siger Karsten Højrup Kristensen. Kvinden selv var ikke hjemme og slap dermed for skrammer. - Heldigvis begrænsede branden sig til stuen. Den spredte sig ikke til resten af lejligheden og heller ikke til de andre boliger i ejendommen, siger vagtchefen. Den 21-årige er blevet sigtet for overtrædelse af beredskabsloven.

Referat:
En 21-årig kvinde gik sent søndag aften fra et tændt stearinlys i sin lejlighed.